钦定古今图书集成/明伦汇编/氏族典/第237卷 > 张普惠
## 钦定古今图书集成/明伦汇编/氏族典/第237卷 > 张普惠

按《魏书张普惠传》：“普惠，字洪赈，常山九门人。父晔，为
齐州中水令。随父之县，受业齐土，专心坟典。及还乡，
就程元讲习，精于《三礼》，兼善春秋百家之说。太和十
九年，为主书，带制局监。任城王澄重其学业。世宗初，
澄为雍州刺史，启为府录事参军，寻行冯翊郡事。澄
为司空，表议书记多出普惠。广陵王恭、北海王颢疑”
为所生祖母服期与三年，博士执意不同。李郁书难
普惠，普惠据礼还答，郑重三返，郁遂屈。转谏议大夫。
澄谓普惠曰：“不喜君得谏议，唯喜谏议得君。”及任城
王薨，普惠以吏民之义，又荷其恩，朔望奔赴，至于禫
除。初，澄嘉赏普惠，临薨，启为尚书右丞。仇池、武兴群
氐数反，西垂郡戍租运久绝，诏普惠以本官为持节、
西道行台，还朝，赐绢布。出除左将军、东豫州刺史。淮
南九戍、十三郡犹因萧衍前弊，别郡异县之民，错杂
居止，普惠乃依次括比，省减郡县，上表陈状，诏许之。
宰守因此绾摄有方，奸盗不起，民以为便。普惠敦于
故旧。冀州人侯坚固，少时与其游学，早终。其子长瑜，
普惠每于四时请禄，无不减赡。及为豫州，启长瑜解
褐，携其合门拯给之。孝昌元年卒，谥曰宣恭。